**Skull and Bones** on Ubisoft Singaporen kehittämä ja Ubisoftin julkaisema merirosvoaiheinen toimintaseikkailupeli. Peli painottuu meritaisteluihin ja sijoittuu Intian valtamerelle.

Peliä esiteltiin ensi kerran E3 2017 -tapahtumassa.

Pelin julkaisua siirrettiin useaan kertaan. Peli oli alun perin tarkoitettu julkaistavaksi vuonna 2018 PlayStation 4:lle, Windowsille ja Xbox Onelle. Ubisoft kertoi heinäkuussa, että peli oli tarkoitus julkaista 8. marraskuuta 2022. Ubisoft kertoi 28. syyskuuta 2022, että peli julkaistaan maaliskuun 9. päivänä 2023 Windowsille, Playstation 5:lle ja Xbox Series -konsoleille. Tammikuussa 2023 Ubisoft ilmoitti uudesta lykkäyksestä. Joulukuussa 2023 Ubisoft kertoi, että peli julkaistaan 16. helmikuuta 2024.

Pelaaminen
----------

*Skull and Bones* on live service moninpeli, jossa pelaaja ohjaa merirosvokapteenia Intian valtamerelle sijoittuvassa avoimessa maailmassa. Pelaaja etenee suorittamalla erilaisia tehtäviä ja taistelemalla, mikä nostaa hänen pahamaineisuuttaan (*Infamy*). Pelaaja saa tehtäviä NPC-hahmoilta, ja niihin yleensä kuuluu muiden merirosvoalusten upotusta, linnoituksiin hyökkäämistä ja arvokkaiden lastien kuljetusta. Pelissä on valmistamiseen (*crafting*) liittyviä pelimekaniikkoja, ja varusteet, aseet ja laivat rakennetaan itse. Pahamaineisuuden tasosta riippuen pelaajan on mahdollista saada uusia kaavoja askartelua varten. Pelaajan on mahdollista tehdä tehtäviä yksin tai seurassa, tai taistella toisia pelaajia vastaan, jolloin pelaaja voi saada osan vastustajien alusten lastista. Peli yhdistelee seikkailua ja taistelua merellä selviytymismekaniikkoihin. Pelissä ei ole yksinpelikampanjaa, ja se keskittyy PvE- ja PvP -taisteluun, joskin kehittäjien mukaan PvP on vapaaehtoista.

Pelissä on kolmenlaisia laivoja. Rahtilaivoihin mahtuu enemmän lastia, navigaatiolaivat ovat nopeampia ja taistelulaivoihin mahtuu enemmän aseistusta ohjattavuuden kustannuksella. Laivoihin on mahdollista kiinnittää mm. tykkejä, raketinheittimiä, liekittimiä ja kuulanheittimiä. Kaikki aseet tekevät eri tavalla vauriota. Laivan kestävyyttä voi parantaa kiinnittämällä siihen panssaria.

Kehitys
-------

*Skull and Bones* on ensimmäinen Ubisoftin Singaporen studion kehittämä peli. Pelin kehitys alkoi vuonna 2013, ja sen idea syntyi studion työstäessä merellä taistelemiseen liittyviä pelimekaniikkoja *Assassin's Creed IV: Black Flagissa*. *Skull and Bonesin* oli alkujaan tarkoitus laajentaa näitä mekaniikkoja moninpelin muotoon *Assassin's Creed IV: Black Flagin* julkaisun jälkeisenä päivityksenä, mutta pelistä päätettiin sitten tehdä täysiverinen spin-off työnimellä *Black Flag Infinite* ja lopulta päätettiin tehdä kokonaan uusi peli. VGC:n haastattelemien nimettömien lähteiden mukaan Ubisoft halusi *Skull and Bonesin* erottuvan yhtiön muista avoimen maailman peleistä, kuten *Watch Dogsista* ja *The Divisionista*, mikä johti pelin lykkäämiseen useita kertoja kun Singaporen studio pyrki hiomaan pelin ideaa. Vuonna 2019 pelin kehitys päätettiin käynnistää uudelleen, ja sen malli muutettiin "eläväksi" peliksi. Pelimaailman tehtävien, hahmojen ja tarinoiden haluttiin muuttuvan ajan myötä riippuen pelaajien teoista, mikä tuli Epic Gamesin *Fortniten* antamasta innoituksesta.

Kotakun haastatteleminen nimettömien lähteiden mukaan *Skull and Bonesin* suuntaa ja laajuutta on muutettu useita kertoja. Pelimaailman oli aluksi tarkoitus olla Karibia, sitten se oli kreikkalaisen mytologian Hyperborea ja lopulta Intian valtameri. Pelin oli tarkoitus aluksi keskittyä merellä liikkumiseen ja taisteluun *Sid Meier's Pirates!* -pelin tapaan, kunnes se hylättiin keskittymällä enemmän maalla tapahtuvaan selviytymiseen *Rustin* ja *Ark: Survival Evolvedin* tapaan. Nämä kehitysprosessin vaikeudet liittyivät mm. ristiriitaisiin ideoihin, kehitystiimin sisäisiin ristiriitoihin, selkeän suunnan puutteeseen, Singaporen studion huonoihin työoloihin ja johtamisen ongelmiin. Erään kehittäjän mukaan "jos *Skull and Bones* olisi kilpailijan peli, se olisi tapettu jo 10 kertaa." Skull and Bonesin kehitysprosessia on myös verrattu Biowarein palvelupohjaiseen peliin Anthem, joka "näytti hyvältä demoissa", mutta "julkaistiin rikkinäisenä ja keskeneräisenä". Pelin kehitys on maksanut Ubisoftille yhteensä 120 miljoonaa Yhdysvaltain dollaria, ja siihen on saatu myös tukea Singaporen valtiolta. Tuen vastikkeena Ubisoftin on myös julkaistava peli.

Ohjaaja Ryan Barnardin mukaan *Skull and Bones* ei ole tarinavetoinen peli, vaikka siinä on tarinallisia elementtejä, joihin pelin maailman taustatarina perustuu. Hän haluaa pelaajien luovan pelissä oman tarinansa ja he voivat valita millaisia merirosvoja haluavat olla. Peli oli alkujaan tarkoitus julkaista 8. sukupolven pelikonsoleille, mutta se siirrettiin 9. sukupolven konsoleille, koska Ubisoft halusi kehitysvaiheessa panostaa pelin pitkäikäisyteen.

Vastaanotto
-----------

### Ennen julkaisua

Trusted Reviewsin Jade King sanoi *Skull and Bonesin* vuoden 2018 E3-messuilla esitellyn demon olleen "hyvin hankala päästä käsiksi yhden lyhyen pelisession aikana". Tämä johtui hänen mielestään useiden seurattavien käyttöliittymäelementtien tuomasta monimutkaisuudesta ja eri laivojen vaihtelevista erikoisuuksista; pelissä tapahtui paljon asioita samanaikaisesti. Hän koki, ettei pelissä tuntunut olevan valtavasti syvyyttä sen järjestelmien oppimisen lisäksi. Hän toivoi peliin lisättävän hieman enemmän strategiaa tai strategisista elementeistä tehtävän hieman helpommin luettavia ja ymmärrettäviä keskivertopelaajalle.

Pelaajan Janne Pyykkösen mielestä *Skull of Bonesin* heinäkuun 2022 Ubisoft Forward -lähetyksessä esitelty demo herätti paljon kysymyksiä koskien pelin palvelumallia ja sen mekaniikkoja. Pelin tarinan taso ja pelattavuuden syvyys olivat hänestä "täysiä mysteerejä". Pelin valmiusaste ja julkaisun jälkeinen tuki herättivät myös varautuneisuutta johtuen sen pitkästä ja ongelmallisesta kehitysprosessista: "Onko Ubisoft saanut Skull and Bonesin nyt pisteeseen, jossa yhtiö on oikeasti tyytyväinen peliin, vai heitetäänkö se nyt markkinoille ajelehtimaan ja kuolemaan kuin peliesittelyssä nähty piraatinalku?"

IGN:n Travis Northup piti joulukuussa 2023 peliä ennen sen julkaisua järjestetyn suljetun betatestin perusteella positiivisesti yllättävänä. Hänen mielestään pelin hienoin asia oli oman merirosvolaivan muokkaaminen ja parantelu.

### Julkaisun jälkeen

Peli on saanut IGN:n arvostelussa arvosanaksi 7/10.
Peli on saanut GameSpotin arvostelussa arvosanaksi 4/10. Arvostelun mukaan kaikki hyvä, jota oli aiemmassa pelissä *Assassin’s Creed IV: Black Flag* on poissa *Skull and Bonesista* ja tilalla on pitkäveteisiä live service -elementtejä sekä puolivillainen moninpeli.
Metacritic-kerääjäsivustolla pelin tietokoneversiolla on 59/100 pistettä helmikuussa 2024.

Ennen julkaisua Ubisoft sanoi pelin olevan laadultaan ensimmäinen "neljän A:n peli". Vertailussa kymmenen vuotta vanhempaan peliin *Assassin’s Creed IV: Black Flag* on näkyvissä pelimoottorin kehitys, mutta laatu on silti kyseenalainen. *Skull and Bonesin* animaatiot ovat jäykkiä ja siirtymiset kankeita. Valaistus, animaatio ja hahmomallinnus ovat epätasaisella laadulla ja paikoin yli kymmenen vuoden takaisella tasolla. Pelin renderöinnissä on myös kummastuttavia asioita, jolloin kuva renderöidään pienemmällä resoluutiolla ja skaalataan suuremmalle, mutta lopputulos näyttää huonolta. Pelin alkuvideon mukaan kehitykseen on osallistunut useita Ubisoftin studioita ja kehitys ei ole nähtävästi ollut budjetista kiinni.

Lähteet
-------

1. ↑  Robert Purchese: Ubisoft's pirate game Skull and Bones reemerges with broadsides to swoon over  11.6.2018. Eurogamer.  Arkistoitu 13.6.2018. Viitattu 13.6.2018.
2. 1 2 3  Jade King: Skull and Bones: Everything we know about the upcoming pirate adventure  11.6.2018. Trusted Reviews.  Arkistoitu 12.6.2018. Viitattu 13.6.2018.
3. ↑  Heather Alexandra: Skull & Bones Is Way More Than Just A Black Flag Spinoff  11.6.2018. Kotaku.  Arkistoitu 12.6.2018. Viitattu 13.6.2018.
4. ↑  Lyyra, Miia: Piraattipeli Skull & Bones seilaa kauppapaikoille vasta ensi vuonna *V2.fi*.  17.05.2019.  Arkistoitu 8.7.2022. Viitattu 08.07.2022.
5. 1 2  Pärssinen, Manu: Pääkallolippu liehumaan! Skull and Bones saapuu kotisatamaan viimein marraskuussa *V2.fi*.  08.07.2022.  Arkistoitu 8.7.2022. Viitattu 08.07.2022.
6. ↑  Holt, K.: Ubisoft once again delays 'Skull and Bones,' a game which will surely come out eventually *Engadget*.  28.09.2022.  Arkistoitu 28.9.2022. Viitattu 29.09.2022. (englanniksi)
7. ↑  Matt Wales: Ubisoft cancels three unannounced games, delays Skull and Bones again *eurogamer.net*.  11.1.2023. Viitattu 13.1.2023. (englanniksi)
8. ↑  Skull & Bones sai lopultakin uuden julkaisupäivän – tältä moneen kertaan uudistunut merirosvopeli näyttää nyt *Pelaaja*.  09.12.2023.  Arkistoitu. Viitattu 09.12.2023.
9. ↑  Ed Thorn: Skull And Bones review: an exceptionally boring live service shipping sim *rockpapershotgun.com*.  23.2.2024. Viitattu 25.2.2024. (englanniksi)
10. 1 2 3 4  Pyykkönen, Janne: Ensikatselussa Skull & Bones - Ubisoftin piraattipeli heräsi kuolleista 9 kehitysvuoden jälkeen *Pelaaja*.  08.07.2022.  Arkistoitu 8.7.2022. Viitattu 08.07.2022.
11. 1 2 3  Lenzini, Alex: Skull & Bones Will Be Different Than Assassin's Creed Black Flag - & That's Okay *CBR.com*.  13.07.2022.  Arkistoitu 1.8.2022. Viitattu 01.08.2022. (englanniksi)
12. 1 2 3  Robinson, Andy: Ubisoft has rebooted Skull & Bones *VideoGamesChronicle*.  13.07.2020.  Arkistoitu 8.7.2022. Viitattu 08.07.2022. (englanniksi)
13. 1 2 3 4  Gach, Ethan: First It Was An Assassin's Creed Expansion, Now It's Ubisoft's 8 Year Nightmare *Kotaku*.  22.07.2021.  Arkistoitu. Viitattu 08.07.2022. (englanniksi)
14. ↑  Nicholas, Heidi: Skull and Bones interview: "The only thing that really isn't on land is combat" *TrueAchievements*.  30.07.2022.  Arkistoitu 1.8.2022. Viitattu 02.08.2022. (englanniksi)
15. ↑  Northup, Travis: Skull & Bones – Closed Beta Impressions *IGN*.  18.12.2023.  Arkistoitu. Viitattu 02.02.2024. (englanniksi)
16. ↑  Travis Northup: Skull & Bones - Review *nordic.ign.com*.  16.2.2024. Viitattu 25.2.2024. (englanniksi)
17. ↑  Richard Wakeling: Skull And Bones Review - Dead In The Water *gamespot.com*.  21.2.2024. Viitattu 25.2.2024. (englanniksi)
18. ↑  PC Critic Reviews *metacritic.com*. Viitattu 25.2.2024. (englanniksi)
19. ↑  Alex Battaglia: Skull and Bones: the good, the bad, the ugly - and the utterly bizarre *eurogamer.net*.  24.2.2024. Viitattu 27.2.2024. (englanniksi)

Aiheesta muualla
----------------

* *Skull and Bones* MobyGamesissa (englanniksi)
* Virallinen sivusto (englanniksi)